CELEX: E2019J0010
Language: el
Date: 2020-12-22 00:00:00
Title: Αποφαση του δικαστηριου της 22ας Δεκεμβρίου 2020 στην υπόθεση E-10/19 Bergbahn Aktiengesellschaft Kitzbühel κατά Meleda Anstalt [Οδηγία (ΕΕ) 2015/849 – Καταπολέμηση της νομιμοποίησης εσόδων από παράνομες δραστηριότητες – Πληροφορίες σχετικά με τον πραγματικό δικαιούχο – Πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και για τη χρηματοδότηση της τρομοκρατίας – Επαρκείς, ακριβείς και τρέχουσες πληροφορίες – Ελαχιστοποίηση των δεδομένων] 2021/C 141/12

22.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/12
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 22ας Δεκεμβρίου 2020
      στην υπόθεση E-10/19
      Bergbahn Aktiengesellschaft Kitzbühel κατά Meleda Anstalt
      
         
            [Οδηγία (ΕΕ) 2015/849 – Καταπολέμηση της νομιμοποίησης εσόδων από παράνομες δραστηριότητες – Πληροφορίες σχετικά με τον πραγματικό δικαιούχο – Πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και για τη χρηματοδότηση της τρομοκρατίας – Επαρκείς, ακριβείς και τρέχουσες πληροφορίες – Ελαχιστοποίηση των δεδομένων]
         
      
      (2021/C 141/12)
      Στην υπόθεση E-10/19, Bergbahn Aktiengesellschaft Kitzbühel κατά Meleda Anstalt – ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Εφετείο του Πριγκιπάτου (Fürstliches Obergericht), σχετικά με την ερμηνεία της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής, το Δικαστήριο, αποτελούμενο από τους Páll Hreinsson, πρόεδρο, Per Christiansen (εισηγητή δικαστή) και Bernd Hammermann, δικαστές, εξέδωσε απόφαση στις 22 Δεκεμβρίου 2020, το διατακτικό της οποίας έχει ως εξής:
      
                  1.
               
               
                  Το άρθρο 30 παράγραφος 1 της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας πρέπει να ερμηνεύεται υπό την έννοια ότι απαιτεί από τη νομική οντότητα να λαμβάνει εύλογα μέτρα για την επαλήθευση της ταυτότητας του πραγματικού δικαιούχου της, όπως την απαίτηση υποβολής σχετικών εγγράφων τεκμηρίωσης, όταν οι περιστάσεις μιας κατάστασης εγείρουν αμφιβολίες ως προς την ακρίβεια των πληροφοριών που έχει λάβει.
               
            
                  2.
               
               
                  Η υποχρέωση μιας νομικής οντότητας βάσει του άρθρου 30 παράγραφος 1 της οδηγίας (ΕΕ) 2015/849 δεν μεταβάλλεται από το γεγονός ότι η δικαιούχος οντότητα είναι νομικό πρόσωπο με καταστατική έδρα σε κράτος του ΕΟΧ ούτε από το επάγγελμα των μελών του διοικητικού συμβουλίου της.
               
            
                  3.
               
               
                  Εναπόκειται στο αιτούν δικαστήριο να εξακριβώνει τον βαθμό στον οποίο οι πληροφορίες σχετικά με τον πραγματικό δικαιούχο που υποβάλλονται σε επεξεργασία συνάδουν με την αρχή της ελαχιστοποίησης των δεδομένων που προβλέπεται στο άρθρο 5 παράγραφος 1 στοιχείο γ) του κανονισμού (ΕΕ) 2016/679 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, εκτιμώντας κατά πόσον είναι κατάλληλες, συναφείς και περιορίζονται στο αναγκαίο μέτρο για τους σκοπούς της ταυτοποίησης του πραγματικού δικαιούχου και, εφόσον απαιτείται, της επαλήθευσης της ταυτότητας του πραγματικού δικαιούχου.
               
            
                  4.
               
               
                  Το άρθρο 3 παράγραφος 6 στοιχείο β) σημείο v) και το άρθρο 3 παράγραφος 6 στοιχείο γ) της οδηγίας (ΕΕ) 2015/849 δεν μπορούν να ερμηνευθούν υπό την έννοια ότι υποχρεώνουν οποιοδήποτε πρόσωπο να αποδείξει τη μη ύπαρξη έμμεσης ιδιοκτησίας ή τελικού ελέγχου από φυσικό πρόσωπο.
               
            
                  5.
               
               
                  Η οδηγία (ΕΕ) 2015/849 δεν απαιτεί από τη νομική οντότητα να κινεί νομικές διαδικασίες κατά της οντότητας-δικαιούχου της με σκοπό την απόκτηση πληροφοριών σχετικά με τον πραγματικό δικαιούχο.